**Π Ρ Ο Κ Η Ρ Υ Ξ Η**

**1ΟΥ ΔΙΕΤΟΥΣ ΠΑΓΚΥΠΡΙΟΥ ΔΙΑΓΩΝΙΣΜΟΥ ΣΥΓΓΡΑΦΗΣ ΘΕΑΤΡΙΚΟΥ ΕΡΓΟΥ**

**ΓΙΑ ΤΗΝ ΕΠΟΠΟΙΪΑ ΤΟΥ ΑΠΕΛΕΥΘΕΡΩΤΙΚΟΥ ΑΓΩΝΑ ΤΗΣ ΕΟΚΑ 1955-1959**

Το Συμβούλιο Ιστορικής Μνήμης Αγώνα ΕΟΚΑ 1955-1959 (Σ.Ι.Μ.Α.Ε.), το Ίδρυμα Απελευθερωτικού Αγώνα ΕΟΚΑ 1955-1959 (ΙΔ.Α.Α.Ε.) και οι Σύνδεσμοι Αγωνιστών ΕΟΚΑ 1955-1959, στα πλαίσια των προσπαθειών τους για τη διαιώνιση της ιστορικής μνήμης του Απελευθερωτικού Αγώνα της ΕΟΚΑ 1955-1959, σε συνεργασία με την Ένωση Θεατρικών Συγγραφέων Κύπρου (Ε.Θ.Σ.Κ.), προκηρύσσουν τον πρώτο παγκύπριο διετή Διαγωνισμό Συγγραφής Θεατρικού Έργου για την εποποιία του Απελευθερωτικού Αγώνα της ΕΟΚΑ 1955-1959, με τους πιο κάτω όρους και προϋποθέσεις:

1. **Εποποιία του Απελευθερωτικού Αγώνα της ΕΟΚΑ 1955-1959**

Τα θεατρικά έργα να είναι πρωτότυπα, με θέμα παρμένο από την εποποιία του Απελευθερωτικού Αγώνα της ΕΟΚΑ 1955-1959. Το πλάτος του θέματος αφήνει ελεύθερο τον/την συγγραφέα να πραγματευθεί οποιαδήποτε ηρωική μορφή ή κατάσταση, πάντοτε όμως στα ορθά ιστορικά πλαίσια.

1. **Είδος έργων-διάρκεια-πρόσωπα**

Τα θεατρικά έργα να είναι γραμμένα απευθείας (και όχι μεταφρασμένα στα ελληνικά) στην ελληνική γλώσσα ή την κυπριακή διάλεκτο.

* Η διάρκεια των έργων να είναι 60-70 λεπτά
* Πρόσωπα έως δέκα (10)

1. **Περίοδος διαγωνισμού**

Ο διαγωνισμός θα καλύπτει τα έτη 2018-2019 και το περιθώριο που παραχωρείται για τη συγγραφή των θεατρικών έργων είναι δέκα (10) μήνες από την ημερομηνία προκήρυξης του διαγωνισμού.

1. **Έπαθλα**

Τα θεατρικά έργα που θα προκριθούν, με επιφύλαξη των (α) και (β) πιο κάτω, θα βραβευθούν ως ακολούθως:

Α΄ Βραβείο: Χρηματικό ποσό €2.000,00

Β΄ Βραβείο: Χρηματικό ποσό €1.000,00

(α) Η Κριτική Επιτροπή μπορεί να απονείμει επαίνους, αν το επιθυμεί.

(β) Η Κριτική Επιτροπή διατηρεί το δικαίωμα της μη απονομής επάθλων, στην περίπτωση που κρίνει ότι τα έργα που υποβλήθηκαν δεν ανταποκρίνονται στα ποιοτικά κριτήρια του διαγωνισμού.

1. **Έκδοση των έργων**

Τα έργα που θα βραβευθούν με το Α΄, Β΄ και Γ΄ Βραβείο, θα εκδοθούν σε βιβλίο από το ΙΔ.Α.Α.Ε. και θα αποσταλούν στα Πανεπιστήμια και Λύκεια (Δημόσια και Ιδιωτικά) και άλλες βιβλιοθήκες, για σκοπούς εμπλουτισμού τους σε θέματα από τον Απελευθερωτικό Αγώνα 1955-1959. Η Ένωση Θεατρικών Συγγραφέων Κύπρου θα επιχορηγήσει την έκδοση των βραβευθέντων έργων με το ποσό των €300,00.

Στους συγγραφείς των έργων θα δοθούν δωρεάν από 10 αντίτυπα των βιβλίων.

Ο συγγραφέας μπορεί να αγοράσει επιπλέον βιβλία σε τιμή κόστους

1. **Κριτική Επιτροπή**

Τα έργα που θα υποβληθούν θα αξιολογηθούν από εννιαμελή Κριτική Επιτροπή που θα απαρτίζεται από:

(α) Δύο εκπροσώπους του Ιδρύματος Απελευθερωτικού Αγώνα ΕΟΚΑ 1955-1959 (ΙΔ.Α.Α.Ε.)

(β) Δύο εκπροσώπους του Συμβουλίου Ιστορικής Μνήμης Αγώνα ΕΟΚΑ 1955-1959 (Σ.Ι.Μ.Α.Ε.)

(γ) Δύο εκπροσώπους των Συνδέσμων Αγωνιστών ΕΟΚΑ 1955-1959

(δ) Ένα εκπρόσωπο της Ένωσης Θεατρικών Συγγραφέων Κύπρου (Ε.Θ.Σ.Κ.) (ως προς τη θεατρική δομή)

(ε) Ένα σκηνοθέτη (ως προς τη σκηνική οικονομία και τη σκηνοθετική άποψη)

(στ) Ένα φιλόλογο (ως προς την εκφορά του λόγου)

1. **Τρόπος υποβολής των έργων**

(α) Ο κάθε συγγραφέας έχει δικαίωμα υποβολής ενός (1) μόνον έργου. Σε περίπτωση υποβολής περισσοτέρων του ενός έργου, όλα τα υποβληθέντα έργα του αποκλείονται από τον διαγωνισμό.

(β) Τα έργα υποβάλλονται σε τρία (3) δακτυλογραφημένα αντίγραφα. Έργα που αποστέλλονται με τηλεομοιότυπα (fax) ή μέσω ηλεκτρονικού ταχυδρομείου, δεν γίνονται δεκτά.

(γ) Τα έργα υποβάλλονται σε **σφραγισμένο φάκελο, με ψευδώνυμο,** το οποίο αναγράφεται στο φάκελο και στο κείμενο. Το πραγματικό ονοματεπώνυμο, η διεύθυνση, ο αριθμός ταυτότητας και ο αριθμός τηλεφώνου του συγγραφέα (μαζί με το ψευδώνυμο) θα περιέχονται μέσα σε άλλο σφραγισμένο μικρό φάκελο που θα συνοδεύει τα κείμενα.

(δ) Η τυχόν αναγραφή στα αντίτυπα του έργου του πραγματικού ονόματος- και όχι του ψευδώνυμου- καθώς και οποιοδήποτε σημάδι που υποδηλεί άρση της ανωνυμότητας, συνιστούν λόγο ακύρωσης της συμμετοχής στο διαγωνισμό.

1. **Συνοδευτικά δικαιολογητικά**

(α) Υπεύθυνη δήλωση του συγγραφέα ότι το έργο που υποβάλλει είναι **πρωτότυπο** και δεν έχει εκδοθεί, δημοσιευθεί, διδαχθεί από σκηνής ή αποτελέσει τον πυρήνα ή το σενάριο κινηματογραφικού ή τηλεοπτικού έργου, καθώς και ότι το έργο του δεν έχει υποβληθεί παλαιότερα σε άλλους διαγωνισμούς οποιουδήποτε φορέα. Σε περίπτωση που η δήλωση αυτή αποδειχθεί ψευδής, τούτο συνιστά λόγο ακύρωσης της συμμετοχής στο διαγωνισμό.

(β) Δήλωση του ότι αποδέχεται ανεπιφύλακτα τους όρους του διαγωνισμού που αναγράφονται στην παρούσα προκήρυξη.

Οι δύο πιο πάνω δηλώσεις πρέπει να κλειστούν στον σφραγισμένο φάκελο με τα στοιχεία ταυτότητας του συγγραφέα.

Ο Διαγωνισμός δεν αφορά διασκευές οποιωνδήποτε λογοτεχνικών έργων.

1. **Διεύθυνση αποστολής των έργων και τελευταία ημερομηνία υποβολής τους**

**(α) Διεύθυνση αποστολής**

ΙΔΡΥΜΑ ΑΠΕΛΕΥΘΕΡΩΤΙΚΟΥ ΑΓΩΝΑ ΕΟΚΑ 1955-1959 (ΙΔ.Α.Α.Ε.)

Λεωφ. Προδρόμου 40, 2063 Στρόβολος, Λευκωσία

Στον φάκελο θα πρέπει να αναγράφεται με κεφαλαία γράμματα:

1ΟΣ ΔΙΕΤΗΣ ΔΙΑΓΩΝΙΣΜΟΣ ΘΕΑΤΡΙΚΟΥ ΕΡΓΟΥ

Τα έργα πρέπει να αποστέλλονται με τρόπο ώστε να διασφαλίζεται η ανωνυμία (ταχυδρομικώς ή με κούριερ)

**(β) Τελευταία ημερομηνία παραλαβής των έργων**

Τα έργα θα πρέπει να φθάσουν στα Γραφεία του ΙΔ.Α.Α.Ε. όχι αργότερα από την ώρα 11.00π.μ. της Παρασκευής, 28ης Σεπτεμβρίου 2018.

Για τα έργα που υποβάλλονται ταχυδρομικώς θα λαμβάνεται υπόψη η ημερομηνία σφραγίδας του ταχυδρομείου.

1. **Πνευματικά δικαιώματα**

(α) Όλα τα πνευματικά δικαιώματα του δημιουργού ανήκουν σ’ αυτόν.

(β) Τα έργα που θα βραβευθούν θα μπορούν να ανεβαστούν από τους Φορείς προκήρυξης του διαγωνισμού τα πρώτα δύο χρόνια βράβευσης, χωρίς άλλη αμοιβή του συγγραφέα.

**Παραμονή αντιγράφων βραβευθέντων έργων στο Ίδρυμα Απελευθερωτικού Αγώνα ΕΟΚΑ 1955-1959**

Τα έργα που υποβάλλονται στο διαγωνισμό παραμένουν στη βιβλιοθήκη του Ιδρύματος Απελευθερωτικού Αγώνα ΕΟΚΑ 1955-1959 και δεν επιστρέφονται.

1. **Πληροφορίες**

Τηλέφωνα: 22305001/2/3

22314659

ΑΠΟ ΤΟ Σ.Ι.Μ.Α.Ε., ΤΟ ΙΔ.Α.Α.Ε. ΚΑΙ ΤΟΥΣ

ΣΥΝΔΕΣΜΟΥΣ ΑΓΩΝΙΣΤΩΝ ΕΟΚΑ 1955-1959

6 Δεκεμβρίου 2017